જાતને જ્ઞાતિના પટેલ માનતા ગૌરીશંકરથી રહેવાયું નહીં. તેજભાઈના કાન પાસે મોઢું લાવી, આખા વોર્ડમાં ગાજે એટલા મોટા અવાજે એ બોલી ઊઠ્યાઃ ‘અરે તેજભાઈ, ત્રણ ચાર દિવસ પછી તો તમને રજા દેશે. ઘરે આવો ને માથે પાણી નાખો. તે દિવસે તમે જ જ્ઞાતિ ભોજન કરાવો. અડદિયા, મોગરી વગેરેની તો આ સિઝન છે.’ પણ જાતે પૈસો વાપરવાનું એ તેજભાઈના હાથમાં ન હતું. હૉસ્પિટલમાંનો આ વાનગીપ્રલાપ મારા મનમાં બરાબર કોરાઈ ગયો છે. અહીં મુલાકાતીઓ શ્રોતા હતા અને દર્દી વક્તા હતો. અભિનેતાઓના પાઠ બદલાઈ ગયા હતા. દર્દીને બોલે બોલે મુલાકાતીઓનાં મોઢામાં પાણી ઝમતું હતું.